Document ID: 32009R0267

ΚΑΝΟΝΙΣΜΌΣ (ΕΚ) αριθ. 267/2009 ΤΗΣ ΕΠΙΤΡΟΠΉΣ
της 1ης Απριλίου 2009
σχετικά με την τροποποίηση του κανονισμού (ΕΚ) αριθ. 1295/2008 περί εισαγωγών λυκίσκου προελεύσεως τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 192 παράγραφος 2 και το άρθρο 195 παράγραφος 2, σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1295/2008 της Επιτροπής (2) περιλαμβάνει στο παράρτημα I τον κατάλογο των αρμόδιων οργανισμών των τρίτων χωρών για την έκδοση των βεβαιώσεων που συνοδεύουν τα προϊόντα λυκίσκου τα οποία εισάγονται από τις εν λόγω τρίτες χώρες. Οι εν λόγω βεβαιώσεις αναγνωρίζονται ως ισοδύναμες με το πιστοποιητικό που αναφέρεται στο άρθρο 117 του κανονισμού (ΕΚ) αριθ. 1234/2007.
(2)
Οι σχετικές υπηρεσίες των τρίτων χωρών είναι υπεύθυνες για την ενημέρωση των στοιχείων που περιλαμβάνονται στο παράρτημα I του κανονισμού (ΕΚ) αριθ. 1295/2008 και την κοινοποίησή τους στις υπηρεσίες της Επιτροπής, στο πλαίσιο πνεύματος στενής συνεργασίας.
(3)
Η Κροατία και η Σερβία ανέλαβαν να τηρήσουν τις καθορισμένες απαιτήσεις για την εμπορία του λυκίσκου και των προϊόντων λυκίσκου και εξουσιοδότησαν μία υπηρεσία για την έκδοση των βεβαιώσεων ισοδυναμίας. Ως εκ τούτου, κρίνεται σκόπιμο να αναγνωριστούν οι βεβαιώσεις αυτές ως ισοδύναμες με τα κοινοτικά πιστοποιητικά και να επιτραπεί τα προϊόντα που καλύπτονται από αυτές να τίθενται σε ελεύθερη κυκλοφορία.
(4)
Ο κανονισμός (ΕΚ) αριθ. 1295/2008 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα Ι του κανονισμού (ΕΚ) αριθ. 1295/2008 αντικαθίσταται από το κείμενο του παραρτήματος του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Απριλίου 2009.

Labels: 3
17
5